ΚΑΝΟΝΙΣΜΟΣ (ΕΚ) αριθ. 3495/93 ΤΗΣ ΕΠΙΤΡΟΠΗΣ της 20ής Δεκεμβρίου 1993 για τροποποίηση του κανονισμού (ΕΟΚ) αριθ. 2828/93 για τη θέσπιση των κοινών λεπτομερειών ελέγχου της χρησιμοποίησης ή/και του προορισμού των εισαγομένων προϊόντων των κωδικών ΣΟ 1515 90 59 και 1515 90 99

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΚ) αριθ. 3179/93 (2), και ιδίως το άρθρο 16 παράγραφος 6,

Εκτιμώντας:

ότι, με τον κανονισμό (ΕΟΚ) αριθ. 2828/93 της Επιτροπής (3) θεσπίζονται κοινοί κανόνες για τον έλεγχο της χρησιμοποίησης των εισαγομένων προϊόντων των κωδικών ΣΟ 1515 90 59 και 1515 90 99-

ότι, για λόγους διοικητικής απλούστευσης, είναι σκόπιμο να προσαρμοσθεί ο τρόπος υπολογισμού της εγγυήσεως που αναφέρεται στο άρθρο 1 του εν λόγω κανονισμού και να εξαιρεθούν ορισμένες εισαγωγές από την εφαρμογή του καθεστώτος ελέγχου- ότι, προκειμένου να ληφθεί υπόψη η αρχή της αναλογικότητας, πρέπει να προσδιορισθούν οι συνέπειες που προκύπτουν σε περίπτωση περιορισμένης υπέρβασης της περιόδου ισχύος της εγγυήσεως-

ότι για να διευκολυνθεί η χρησιμοποίηση του αντιγράφου ελέγχου Τ 5 στα πλαίσια των διατάξεων του κανονισμού (ΕΟΚ) αριθ. 2828/93, πρέπει να προστεθούν στο έγγραφο αυτό ειδικές ενδείξεις- ότι είναι επίσης σκόπιμο να προσδιορισθούν οι συνθήκες εκδόσεως του αντιγράφου αυτού για τις ποσότητες που είναι αποθηκευμένες σε τελωνειακή αποθήκη κατά την έναρξη ισχύος του κανονισμού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2828/93 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

"Άρθρο 1

1. Η θέση σε ελεύθερη κυκλοφορία των ελαίων των κωδικών ΣΟ 1515 90 59 και 1515 90 99 υπόκειται στην έκδοση αντιτύπου ελέγχου Τ 5 σύμφωνα με τη διαδικασία που προβλέπεται στον κανονισμό (ΕΟΚ) αριθ. 3566/92.

Εντούτοις, η θέση σε ελεύθερη κυκλοφορία των ποσοτήτων των εν λόγω ελαίων είναι μικρότερες από 500 χιλιόγραμμα ή παρουσιάζονται σε συσκευασίες που ανταποκρίνονται στις προϋποθέσεις του άρθρου 3 πρώτη περίπτωση, εξαιρείται από την εφαρμογή του παρόντος κανονισμού.

Οι εξαιρούμενες ποσότητες ανακοινώνονται στην Επιτροπή από τα κράτη μέλη στο τέλος κάθε ημερολογιακού τριμήνου. Εντούτοις, τα κράτη μέλη ενημερώνουν αμέσως την Επιτροπή σε περίπτωση ανώμαλης εξέλιξης των εν λόγω ποσοτήτων.

Το τελωνείο στο οποίο διεκπεραιώνονται οι τελωνειακές διατυπώσεις για τη θέση σε ελεύθερη κυκλοφορία εκδίδει το αντίτυπο ελέγχου Τ 5, μετά από τη σύσταση εγγυήσεως σύμφωνα με την παράγραφο 3.

2. Το αντίγραφο ελέγχου Τ 5 περιλαμβάνει:

- στη θέση 104, την ένδειξη "προϊόντα που προορίζονται να χρησιμοποιηθούν βάσει του άρθρου 3 πρώτο εδάφιο του κανονισμού (ΕΟΚ) αριθ. 2828/93",

- στη θέση 106, κατά περίπτωση την επωνυμία και τη διεύθυνση της επιχείρησης που πραγματοποιεί τη συσκευασία ή/και τη μεταποίηση, εφόσον οι εργασίες αυτές δεν πραγματοποιούνται από τον παραλήπτη που αναφέρεται στη θέση 8.

3. Το ποσό εγγυήσεως που αναφέρεται στην παράγραφο 1 ισούται με 110 Ecu ανά 100 χιλιόγραμμα."

2. Στο άρθρο 3 πρώτο εδάφιο, η πρώτη και η δεύτερη περίπτωση αντικαθίστανται από το ακόλουθο κείμενο:

"- έχουν συσκευασθεί ως έχουν ή μετά από μεταποίηση, σε συσκευασίες περιεχομένου μικροτέρου ή ίσου προς 5 λίτρα ως έλαια άλλα εκτός των ελαιολάδων,

ή

-έχουν χρησιμοποιηθεί ή μεταποιηθεί σε προϊόντα άλλα εκτός των ελαιολάδων,

ή

- έχουν εγκαταλείψει το τελωνειακό έδαφος της Κοινότητας."

3. Στο άρθρο 3 προστίθεται το ακόλουθο τέταρτο εδάφιο:

"Εντούτοις, σε περίπτωση υπέρβασης της προβλεπόμενης προθεσμίας επί δύο μήνες, κατ' ανώτατο όριο, η εγγύηση αποδεσμεύεται αφού μειωθεί κατά 10 % ανά μήνα ή μέρος του μηνός καθυστερήσεως."

4. Στο άρθρο 4, το δεύτερο εδάφιο αντικαθίσταται από το ακόλουθο κείμενο:

"ο παρών κανονισμός εφαρμόζεται επίσης στα προϊόντα τα οποία, κατά την ημερομηνία ενάρξεως ισχύος του παρόντος κανονισμού, έχουν τεθεί σε ελεύθερη κυκλοφορία αλλά βρίσκονταν ακόμη αποθηκευμένα σε τελωνειακές αποθήκες, εφόσον έχει εκδοθεί εκ των υστέρων το πιστοποιητικό Τ 5 σύμφωνα με τις διατάξεις που προβλέπονται στο άρθρο 16 του κανονισμού (ΕΟΚ) αριθ. 3566/92."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εντούτοις, το άρθρο 1 σημείο 4 εφαρμόζεται από τις 19 Οκτωβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Δεκεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 285 της 20. 11. 1993, σ. 9.

(3) ΕΕ αριθ. L 258 της 16. 10. 1993, σ. 15.